En die wenner van ‘Survivor SA’ is…Robert Bentele. Foto: Survivor SA Robert Bentele (28), die voorbok en nie-amptelike leier van Survivor SA: Island of Secrets, is pas as die wenner van dié seisoen aangewys. Robert, of Rob soos sy spanmaats en aanhangers hom leer ken het, het ses stemme op hom gevestig om met die titel weg te stap. Rob het tydens die finale oomblikke aan die jurie gesê hy voel hy het die spel baie goed gespeel. Volgens hom het hy Survivor se leuse van “outwit, outplay and outlast” vergestalt deur altyd te weet vir wie daar gestem gaan word en altyd al die inligting oor die spel tot sy beskikking gehad het. “Ek het in julle gedagtes ingekom en ŉ web gespin,” het hy aan die jurie gesê. “Ek is dankbaar en het die beste gedoen wat ek kon. Ek is trots op die spel wat ek gespeel het en ek hoop julle kan dit waardeer.” Hoewel baie van die jurie-lede in die verlede hul misnoeë met Rob uitgespreek het tydens tribal council, het ses uit die 10 mense vir hom gestem. Nicole het vier stemme op haar gevestig en Durão het geen stemme ontvang nie. Rob was van die begin af aan die stuur van die spel. Behalwe vir sy sterk sosiale bande wat hy met verskeie deelnemers, maar veral met die “Amigos” gevorm het, was hy ook ŉ fisieke bedreiging en die immuniteit-halssnoer het vyf keer om sy nek gehang. Rob, wat van Richardsbaai af kom, is ŉ fotograaf en was al voorheen ŉ liggaamsbouer en MMA-vegter. Hy het ook al Kilimandjaro geklim. Sy ma is van Suid-Afrika en sy pa van Oostenryk. Rob het met sy deurdringende blik baie van die ander deelnemers om sy pinkie gedraai en uiteindelik stof in Nicole en Durão, én die res van die 19 deelnemers se oë geskop. Hy het deur die loop van die spel keer op keer sy bondgenote bymekaargemaak om mense uit te stem wat vir sy spel ŉ bedreiging was, en wanneer dit gelyk het asof die spel nie in sy guns verloop nie, het hy seker gemaak hy wen die immuniteit-halssnoer of vind ŉ versteekte immuniteit-beeldjie op die eiland. Rob wen R1 miljoen en die titel van Survivor SA 2019.